****

# **REPUBLIKA HRVATSKA**

# **KARLOVAČKA ŽUPANIJA**

**GRAD DUGA RESA**

**STOŽER CIVILNE ZAŠTITE**

KLASA: 810-01/17-01/02

URBROJ: 2133/03-03/06-20-

Duga Resa, 12. ožujka 2020.

PRIOPĆENJE STOŽERA CZ GRADA DUGE RESE

Dana 12. ožujka 2020. godine u kabinetu gradonačelnika Grada Duge Rese s početkom u 9.00 h održana je izvanredna sjednica Stožera civilne zaštite Grada Duge Rese na kojoj su bili prisutni i predstavnici susjednih općina Bosiljevo, Netretić i Generalski Stol.

Tema sjednice je trenutno stanje na području Grada Duge Rese i poduzete mjere vezane uz prevenciju širenja coronavirusa.

Izvješća o poduzetim mjerama podnijeli su ravnateljica Specijalne bolnice za produženo liječenje Duga Resa doktorica Višnja Mihalić Mikuljan, ravnateljica Doma zdravlja Duga Resa Melita Trgovčić i ravnatelj Gradskog društva Crvenog križa Duga Resa Mario Biršić.

Navedene ustanove poduzele su sve propisane mjere sukladno preporuci nacionalnog i županijskog Stožera civilne zaštite.

Gradsko društvo Crvenog križa Duga Resa nabavilo je 360 l tekućeg sapuna kojeg su podijeliti osnovnim školama, srednjoj školi i vrtićima na području Grada Duge Rese i okolnih općina. Uz sapun dostavljene su i veće količine letaka sa uputama o sprečavanju širenja coronavirusa te letke o pravilnom načinu pranja ruku. Gerontodomaćine na terenu redovno obavještavaju starije korisnike usluga Gradskog društva Crvenog križa kako uspješno spriječiti širenje ovog virusa.

Stožer CZ Grada Duge Rese prikupio je informacije o manifestacijama koje se trebaju održati tijekom mjeseca ožujka i travnja.

Grad Duga Resa naručio je sredstva za dezinfekciju ruku i površina koji trebaju biti dostavljeni tijekom današnjeg i sutrašnjeg dana vrtićima, osnovnim školama i srednjoj školi na području Grada.

Za sve dodatne informacije možete nazvati Zavod za javno zdravstvo Karlovačke županije u radno vrijeme na broj telefona 047/411 267 ili van radnog vremena na broj 098/247 630.

Navedeno priopćenje poslano je u cilju smanjenja potencijalnog rizika širenja bolesti uzrokovane coronavirusom.

Stožer CZ Grada Duge Rese smatra da nema razloga za paniku jer je za sada situacija pod kontrolom, ali moli građane za razumijevanje i savjesno ponašanje.

Sukladno odluci Stožera CZ Karlovačke županije odgađaju se sva javna okupljanja na području Karlovačke županije do donošenja Odluke o opozivu iste.

Nakon sjednice Stožera CZ Grada Duge Rese, Gradonačelnik Tomislav Boljar održao je sastanak sa rukovoditeljima svih gradskih tvrtki koji su obaviješteni o današnjoj Odluci Stožera CZ Karlovačke županije o odgodi svih javnih okupljanja.

 **NAČELNIK STOŽERA CZ**

 Boris Škrtić,struč.spec.ing.sec.,v.r.